**Sezonas noslēgumā 4. vieta komandu stafetē**

Svētdien Kēnigzes trasē Vācijā ar vīru sacensībām un komandu stafeti noslēdzās 2019./2020. gada sezonas Viessmann Pasaules kausa izcīņa kamaniņu sportā. Vīru konkurencē labākais rezultāts Kristeram Aparjodam, kuram 13. vieta, savukārt komandu stafetē Latvijai 4. vieta.

K. Aparjods pirmajā braucienā finišēja ar 11. labāko rezultātu, taču otrajā braucienā trases lejas daļā kļūdījās, un finišā 13. vieta. Uzvarētājam krievam Semjonam Pavļičenko K. Aparjods piekāpās par 0.629 sekundēm divu braucienu summā. Sudrabs austrietim Jonasam Milleram, bet bronza vēl vienam krievu sportistam Romānam Repilovam. I. Kivlenieks abos braucienos uzrādīju 19. labāko laiku, bet summā 18. vieta.

Sezonas kopvērtējumā labāko desmitnieku noslēdz Kristers Aparjods ar 456 punktiem, bet 12. vieta Ināram Kivleniekam ar 398 punktiem. 19. vieta Rikam Kristenam Rozītim, bet 23. vieta Artūram Dārzniekam.

Komandu stafetē Latvijas komandas sastāvā startēja Elīza Cauce, Kristers Aparjods un brāļi Andris un Juris Šici. E. Cauce veica stabilu braucienu, taču K. Aparjods pieļāva kļūdu pašā startā iebraucot apmalē un zaudējot vairākas sekundes desmitdaļas. Stabils brauciens arī brāļiem Šiciem un finišā 4. vieta. Arī sezonas kopvērtējumā Viessmann komandu stafetes Pasaules kausā sadarbībā ar BMW Latvijai 4. vieta.

Sezona pēc nedēļas noslēgsies tepat Siguldā, kur tiks noskaidroti 2020. gada Latvijas čempioni kamaniņu sportā.